Projekts

**LATVIJAS REPUBLIKAS MINISTRU KABINETS**

2015.gada Noteikumi Nr.

Rīgā (prot. Nr. .§)

**Kārtība, kādā nosaka un kompensē ar sabiedriskā transporta pakalpojumu sniegšanu saistītos zaudējumus un izdevumus un nosaka sabiedriskā transporta pakalpojuma tarifu**

Izdoti saskaņā ar [Sabiedriskā transporta pakalpojumu likuma](http://likumi.lv/doc.php?id=159858)
5.panta trešās daļas 4.punktu, [11.panta](http://likumi.lv/doc.php?id=159858#p11) pirmo un otro daļu,
[12.panta](http://likumi.lv/doc.php?id=159858#p12) trešo daļu un [16.panta](http://likumi.lv/doc.php?id=159858#p16) otro daļu

**I. Vispārīgie jautājumi**

1. Noteikumi nosaka kārtību, kādā:

1.1. VSIA „Autotransporta direkcija” (turpmāk – Autotransporta direkcija) nodrošina sabiedriskajam transportam no valsts budžeta Satiksmes ministrijas budžeta programmā 31.00.00 “Sabiedriskais transports” iedalīto finanšu līdzekļu administrēšanu un piešķiršanu;

1.2. nosaka un aprēķina pārvadātāja zaudējumus, kompensē pārvadātājam ar sabiedriskā transporta pakalpojumu sniegšanu saistītos zaudējumus un kontrolē šo līdzekļu izmantošanas tiesiskumu un pareizību;

1.3. pašvaldībām nosaka un aprēķina finansējumu no valsts budžeta pārvadātāja zaudējumu kompensēšanai, piešķir finansējumu no valsts budžeta, lai pašvaldības varētu kompensēt pārvadātājam ar sabiedriskā transporta pakalpojumu sniegšanu saistītos zaudējumus, kā arī kontrolē šo līdzekļu izmantošanas tiesiskumu un pareizību;

1.4. nosaka, aprēķina un kompensē pārvadātājam ar valsts noteikto minimālo kvalitātes prasību ieviešanu saistītos izdevumus un piešķir pašvaldībām finansējumu no valsts budžeta, lai tās varētu kompensēt pārvadātājam ar valsts noteikto minimālo kvalitātes prasību ieviešanu saistītos izdevumus, kā arī kontrolē šo līdzekļu izmantošanas tiesiskumu un pareizību;

1.5. nosaka sabiedriskā transporta pakalpojuma tarifu;

1.6. nosaka un kompensē ar sabiedriskā transporta pakalpojumu sniegšanu saistīto pārvadātājam kompensējamo zaudējumu apmēru.

2. Pārvadātājam kompensē šādus zaudējumus un izdevumus, kas saistīti ar sabiedriskā transporta pakalpojumu pasūtījuma līguma izpildi:

2.1. zaudējumus, kas radušies, ja ar sabiedriskā transporta pakalpojumu pasūtījuma līguma izpildi saistītās nepieciešamās izmaksas pārsniedz gūtos ieņēmumus, ja pasūtītājs ir noteicis sabiedriskā transporta pakalpojumu tarifu;

2.2. zaudējumus par tādu kategoriju pasažieru pārvadāšanu, kurām pašvaldība noteikusi braukšanas maksas atvieglojumus, ja pasūtītājs ir vai nav noteicis sabiedriskā transporta pakalpojumu tarifu;

2.3. zaudējumus par tādu pasažieru pārvadāšanu, kuriem noteikti braukšanas maksas atvieglojumi saskaņā ar normatīvajiem aktiem par pasažieru kategorijām, kuras ir tiesīgas izmantot braukšanas maksas atvieglojumus, ja pasūtītājs ir vai nav noteicis sabiedriskā transporta pakalpojumu tarifu;

2.4. izdevumus, kas pārvadātājam radušies, ieviešot pasūtītāja noteiktās vai normatīvajos aktos par sabiedriskā transporta pakalpojumiem noteiktās minimālās kvalitātes prasības pēc tam, kad ir uzsākta sabiedriskā transporta pakalpojumu sniegšana, ja minēto prasību ieviešana pārsniedz ar iepriekš noteikto kvalitātes prasību nodrošināšanu saistītos izdevumus.

3. Par zaudējumiem par tādu pasažieru pārvadāšanu, kuriem noteikti braukšanas maksas atvieglojumi saskaņā ar normatīvajiem aktiem vai tos noteikusi pašvaldība, uzskata no pasažiera nesaņemto braukšanas maksu par sniegtajiem sabiedriskā transporta pakalpojumiem.

4. Šo noteikumu 2.punktā minētās nepieciešamās kompensējamāsizmaksas reģionālās nozīmes autobusu maršrutos nosaka, ņemot vērā kārtību, kāda noteikta šo noteikumu 46., 47., 48. un 49.punktā.

5. Šo noteikumu 4.punktā minētā kārtība, kādā aprēķināmas ar sabiedriskā transporta pakalpojumu pasūtījuma līguma izpildi saistītās nepieciešamās kompensējamās izmaksas, netiek piemērota, ja kompensācijas apmēru nosaka saskaņā ar šo noteikumu 56.punktā minēto kārtību.

**II. Finansēšana**

6. No valsts budžetā Satiksmes ministrijas budžeta programmā 31.00.00 “Sabiedriskais transports” šim mērķim paredzētajiem līdzekļiem pārvadātājam kompensē:

6.1. šo noteikumu 2.1.apakšpunktā minētos zaudējumus, ja tie saistīti ar pārvadājumiem reģionālās nozīmes maršrutos;

6.2. šo noteikumu 2.1.apakšpunktā minētos zaudējumus, ja tie saistīti ar pārvadājumiem pilsētas nozīmes maršrutu tīklā [Sabiedriskā transporta pakalpojumu likuma](http://likumi.lv/doc.php?id=159858) [7. pantā](http://likumi.lv/doc.php?id=159858#p7) noteiktajā gadījumā, – radušos zaudējumus par maršruta daļu, kas ir ārpus pilsētas administratīvās teritorijas, ja šī maršruta daļa ir vairāk nekā 30 % no kopējā maršruta garuma;

6.3. šo noteikumu 2.3.apakšpunktā minētos zaudējumus par tādu pasažieru pārvadāšanu, kuriem saskaņā ar normatīvajiem aktiem par pasažieru kategorijām, kuras ir tiesīgas izmantot braukšanas maksas atvieglojumus, noteikti braukšanas maksas atvieglojumi pilsētas nozīmes maršrutos, reģionālās nozīmes maršrutos;

6.4. šo noteikumu [2.4.apakšpunktā](http://likumi.lv/doc.php?id=248874#p6) minētos izdevumus, kas saistīti ar normatīvajos aktos noteikto kvalitātes prasību ieviešanu reģionālās nozīmes maršrutos.

7. Šo noteikumu 2.1., 2.2. un 2.4.apakšpunktā minētos zaudējumus un izdevumus, kas radušies pilsētas nozīmes maršrutu tīklā, finansē no pasūtītāja budžeta.

8. Šo noteikumu 2.2.apakšpunktā minētos zaudējumus par to kategoriju pasažieru pārvadāšanu, kam ir tiesības izmantot sabiedrisko transportu ar braukšanas maksas atvieglojumiem, kurus ir noteicis pasūtītājs, iekļauj kopējos zaudējumos un finansē no pasūtītāja budžeta. Minētos zaudējumus uzskaita atsevišķi, un, nosakot kompensācijas apmēru, par tiem pasūtītājs un pārvadātājs norēķinās atsevišķi.

9. Šo noteikumu 2.3.apakšpunktā noteiktos zaudējumus, kas saistīti ar Ministru kabineta noteikto kategoriju pasažieru pārvadāšanu, kam ir tiesības izmantot sabiedrisko transportu ar braukšanas maksas atvieglojumiem, iekļauj kopējos zaudējumos, nosakot kopējo zaudējumu apmēru saskaņā ar šo noteikumu 2.1.apakšpunktu. Minētos zaudējumus uzskaita atsevišķi.

10. Organizējot eksperimentālos pārvadājumus, pasūtītājs un pārvadātājs slēdz sabiedriskā transporta pakalpojumu organizēšanu reglamentējošos normatīvajos aktos noteikto līgumu par eksperimentālo pārvadājumu veikšanu, vienojoties par finansēšanas kārtību un finansēšanas avotu.

11. Līdzekļi šo noteikumu 6.punktā minēto kompensāciju izmaksai paredzēti Satiksmes ministrijas valsts budžeta programmā "Sabiedriskais transports". Saskaņā ar Sabiedriskā transporta padomes priekšlikumiem Satiksmes ministrija valsts budžeta programmā 31.00.00 "Sabiedriskais transports" piešķirtos līdzekļus sadala starp:

11.1. pārvadātājiem, kas sniedz sabiedriskā transporta pakalpojumus reģionālās nozīmes maršrutos ar autobusiem;

11.2. pārvadātājiem, kas sniedz sabiedriskā transporta pakalpojumus reģionālās nozīmes maršrutos pa dzelzceļu;

11.3. republikas pilsētu pašvaldībām, lai kompensētu pārvadātājiem radušos zaudējumus pilsētas nozīmes maršrutos.

12. Lai nodrošinātu šo noteikumu 6.punktā minēto kompensāciju aprēķināšanu:

12.1. Autotransporta direkcija saskaņā ar Sabiedriskā transporta pakalpojumu likuma 6.pantā un šo noteikumu 13.punktā noteikto precizē maršruta tīkla apjomu nākamajam pārskata gadam katram pārvadātājam, kas sniedz sabiedriskā transporta pakalpojumus reģionālās nozīmes maršrutos, un Sabiedriskā transporta padome to apstiprina līdz 1.aprīlim.

12.2. pārvadātāji, kas sniedz sabiedriskā transporta pakalpojumus reģionālās nozīmes maršrutos, pamatojoties uz plānoto maršrutu tīkla apjomu, katru gadu līdz 1.maijam iesniedz Autotransporta direkcijā šo noteikumu 36.1., 36.2. un 36.3.apakšpunktā noteikto informāciju un pārskatus;

12.3. republikas pilsētas pašvaldība katru gadu līdz 1.maijam iesniedz Autotransporta direkcijā aprēķinus par nepieciešamo valsts budžeta kompensācijas apmēru nākamajam gadam saskaņā ar šo noteikumu 36.3. un 36.4.apašpunktā noteikto informāciju un pārskatu.

13. Sabiedriskā transporta padome, apstiprinot nākamā gada plānoto maršrutu tīkla apjomu reģionālās nozīmes maršrutos (kilometros), paredz, ka maršrutu tīkla apjoms nevar mainīties vairāk kā par 5%, ja vien izmaiņas maršrutu tīklā ir nepieciešamas sociālo un ekonomisko izmaiņu gadījumā – piemēram, būtiskas pasažieru plūsmas izmaiņas.

14. Veicot šo noteikumu 12.2. un 12.3.apakšpunktā minētos aprēķinus, pārvadātāji un republikas pilsētas pašvaldība ievēro šo noteikumu 7., [8.](http://likumi.lv/doc.php?id=248874#p8) un [9.punktā](http://likumi.lv/doc.php?id=248874#p9) un sabiedriskā transporta pakalpojumu sniegšanas pasūtījuma līgumos noteiktos nosacījumus.

15. Autotransporta direkcija mēneša laikā pēc šo noteikumu [12.](http://likumi.lv/doc.php?id=248874#p14) un [36.punktā](http://likumi.lv/doc.php?id=248874#p34) minēto aprēķinu un informācijas saņemšanas izvērtē to pamatotību un sniedz Sabiedriskā transporta padomei informāciju par republikas pilsētu pašvaldībām un sabiedriskā transporta pakalpojumu sniedzējiem reģionālās nozīmes maršrutā nepieciešamā finansējuma apmēru nākamajā kalendāra gadā un vidējā termiņā.

16. Sabiedriskā transporta padome, ievērojot Ministru kabineta apstiprināto vidēja termiņa budžeta ietvara projekta un ikgadējā valsts budžeta projekta sagatavošanas grafiku, izskata valsts budžeta pieprasījumu sabiedriskā transporta pakalpojumu organizēšanai, izvērtējot tā atbilstību transporta attīstības pamatnostādnēm un Sabiedriskā transporta pakalpojumu likuma 6.panta ceturtajā daļā noteiktiem sabiedriskā transporta pakalpojumu sniegšanas principiem, plānotajam maršrutu tīkla apjomam kārtējam gadam un normatīvajos aktos vai pakalpojuma pasūtījuma līgumos noteiktām kvalitātes prasībām sabiedriskā transporta pakalpojumam, un sniedz Satiksmes ministrijai priekšlikumus par nepieciešamo valsts budžeta līdzekļu apmēru nākamajā kalendāra gadā un vidējā termiņā.

17. Ja gadskārtējā valsts budžeta likumā piešķirtie valsts budžeta līdzekļi nav pietiekami, lai kompensētu šo noteikumu 6.punktā noteiktos zaudējumus, un nenodrošina šo noteikumu 16.punkta izpildi, tad Sabiedriskā transporta padome pārskata:

17.1. nākamā gada plānotā reģionālās nozīmes maršrutu tīkla apjomus (kilometrus);

17.2. nākamā gada plānotos tarifus (braukšanas maksu);

17.3. sabiedriskā transporta pakalpojumu pasūtījuma līgumos un normatīvajos aktos paredzētās, bet ieviešanas termiņus nesasniegušās kvalitātes prasības sabiedriskā transporta pakalpojumam.

18. Ja saskaņā ar šo noteikumu 17.punktā veiktajiem pasākumiem Satiksmes ministrijas valsts budžeta programmā 31.00.00 "Sabiedriskais transports" nepietiek līdzekļu, lai pilnībā kompensētu zaudējumus un izdevumus, par nepieciešamā reģionālās nozīmes maršrutu tīkla apjomu, finansējuma apmēru un finansējuma avotu lemj Ministru kabinets.

19. Sabiedriskā transporta pakalpojumu sniedzēji reģionālās nozīmes pārvadājumos vai republikas pilsētu pašvaldības iesniedz Autotransporta direkcijā 12.punktā minētos aprēķinus un pamatojumu, ja, izpildot sabiedriskā transporta pakalpojumus kārtējā gadā, sociālo un ekonomisko izmaiņu dēļ ir mainījies:

19.1. sabiedriskā transporta pakalpojumu sniegšanas apjoms (tas ir jāgroza par vairāk nekā 5 % no kopējā nobraukuma);

19.2. sabiedriskā transporta pakalpojumu sniegšanas izmaksas sakarā ar degvielas, energoresursu, izejvielu cenu pieaugumu (pieaugušas vairāk kā par 3%);

19.3. sabiedriskā transporta pakalpojumu sniegšanas ieņēmumi (samazinājums vairāk kā par 3%).

20. Autotransporta direkcija divu nedēļu laikā pēc šo noteikumu [12. un 19.punktā](http://likumi.lv/doc.php?id=248874#p18) minēto dokumentu saņemšanas izvērtē tos un informē Sabiedriskā transporta padomi. Sabiedriskā transporta padome **ne vēlāk kā mēneša laikā** sniedz Satiksmes ministrijai priekšlikumus par nepieciešamo valsts budžeta līdzekļu pārdali vai nepieciešamajiem papildu finanšu līdzekļiem.

21. Ja republikas pilsētas pašvaldība vai Autotransporta direkcija pēc kompensāciju izmaksas par pārskata periodu (ceturksni, kalendāra gadu) ir ietaupījusi no valsts budžeta piešķirto finansējumu, republikas pilsētas pašvaldība vai Autotransporta direkcija minētos līdzekļus novirza zaudējumu segšanai nākamajos pārskata periodos (ceturksnī, kalendāra gadā).

22. Ja republikas pilsētas pašvaldība piešķirto valsts budžeta finansējumu neizlieto, pēc zaudējumu kompensācijas izmaksāšanas par pārskata periodu (kalendāra gadu):

22.1. Satiksmes ministrija precizē un samazina nākamajā kalendārajā gadā piešķiramo valsts budžeta līdzekļu summu;

22.2. republikas pilsētas pašvaldība atmaksā valsts budžetā pārmaksātos līdzekļus, ja saskaņā ar sabiedriskā transporta pakalpojumu sniegšanu reglamentējošajiem normatīvajiem aktiem līdzekļi no valsts budžeta vairs netiek piešķirti.

**III. Zaudējumu un izdevumu noteikšana (aprēķināšana) atsevišķā uzskaitē**

23. Ja pārvadātājs sniedz ne tikai pakalpojumus, uz kuriem attiecas sabiedriskā transporta pakalpojumu pasūtījuma līgums, bet veic arī citu saimniecisko darbību, pārvadātājs nodrošina ar sabiedriskā transporta pakalpojumu pasūtījuma līguma izpildi saistītās saimnieciskās darbības atsevišķu uzskaiti. To veic tāpat kā tad, ja sabiedriskā transporta pakalpojumus sniegtu atsevišķs, patstāvīgs komersants.

24. Pārvadātājs atsevišķo uzskaiti veic pa pārvadājumu veidiem (reģionālie starppilsētu nozīmes maršruti, reģionālie vietējās nozīmes maršruti vai pilsētas nozīmes maršruti) un pa maršrutiem attiecīgajā pārvadājumu veidā, autobusiem un trolejbusiem uzskaitot nobraukto kilometru skaitu katram transportlīdzeklim, sliežu transportam – vagonu vai sastāva nobraukto kilometru skaitu. Ja pārvadātājs ir noslēdzis vairākus sabiedriskā transporta pakalpojumu pasūtījuma līgumus, pārvadātājs veic iepriekš minēto atsevišķo uzskaiti par katru līgumu atsevišķi.

25. Pārvadātājs nodrošina kopējo ieņēmumu un kopējo izmaksu aprēķinu par katru sabiedriskā transporta pakalpojumu pasūtījuma līgumu, pārvadājumu veidu.

26. Pārvadātājs nosaka viena kilometra pašizmaksu:

26.1. pilsētas nozīmes maršrutu tīklā – par maršrutu tīklu kopā;

26.2. reģionālās nozīmes maršrutu tīklā, veicot pārvadājumus ar autobusiem, – par pārvadājumu veidu;

26.3. reģionālās nozīmes maršrutu tīklā, veicot pārvadājumus ar vilcieniem, – par pārvadājumu veidu un par katru maršrutu atsevišķi.

27. Viena kilometra pašizmaksu noteiktā pārvadājumu veidā aprēķina, dalot kopējās izmaksas (*euro*) ar kopējo nobraukumu maršrutu tīklā (kilometros) attiecīgajā pārvadājumu veidā. Viena kilometra pašizmaksu noteiktā maršrutā aprēķina, dalot uz maršrutu attiecināmās kopējās izmaksas (*euro*) ar attiecīgajā maršrutā veikto nobraukumu (kilometros).

28. Pārvadātājs grāmatvedību reglamentējošos normatīvajos aktos noteiktajos grāmatvedības organizācijas dokumentos papildus rakstiski norāda:

28.1. degvielas (energoresursu) patēriņa normas, ko pārvadātājs aprēķina, ievērojot šajos noteikumos noteikto degvielas (energoresursu) patēriņa aprēķina metodiku (1.pielikums);

28.2. riepu norakstīšanas kārtību;

28.3. izmaksu sadales metodiku (procentuālo sadalījumu un izmaksu attiecināšanas veidu), ievērojot šādus nosacījumus:

28.3.1. autobusiem un trolejbusiem tiešās izmaksas noteiktā pārvadājumu veidā attiecina pret katra transportlīdzekļa nobrauktajiem kilometriem, sliežu transportam – pret vagonu vai sastāva nobrauktajiem kilometriem, neietverot tehnisko nobraukumu;

28.3.2. netiešās izmaksas sadala starp saimnieciskās darbības veidiem (virzieniem), attiecinot pret tajos gūtajiem ieņēmumiem, un netiešo izmaksu daļu, kas noteikta sabiedriskā transporta pakalpojumu sniegšanā, attiecina pret nobrauktajiem kilometriem (sliežu transportam – pret vagonu vai sastāva nobrauktajiem kilometriem) pilsētas nozīmes, reģionālās nozīmes maršrutos, neietverot tehnisko nobraukumu;

28.3.3. šo noteikumu 36.2.apakšpunktā noteiktā pārskata izmaksu posteņos iekļaujamos grāmatvedības kontus vai analītiskās uzskaites kontus.

29. Ieņēmumi šo noteikumu 28.3.2.apakšpunkta izpratnē ir pārvadātāja gūtie biļešu ieņēmumi, šo noteikumu 2.2. un 2.3.apakšpunktā minētie zaudējumi un citi ieņēmumi no sabiedriskā transporta pakalpojumu sniegšanas, izņemot valsts vai pašvaldības kompensācijas vai dotācijas.

30. Saskaņojot ar pasūtītāju, pārvadātājs grāmatvedības organizācijas dokumentos var noteikt citu tiešo un netiešo izmaksu sadales metodiku, nekā noteikts šajos noteikumos, ja tā ļauj precīzāk nodalīt izmaksas.

31. Pārvadātājs iesniedz pasūtītājam grāmatvedības kārtošanas un uzskaites metodiku un citus grāmatvedības organizācijas dokumentus. Ja pārvadātājs izmaina grāmatvedības organizācijas dokumentus, tad šīs izmaiņas iesniedzamas pasūtītājam, un izmaiņas nevar attiecināt uz iepriekšējiem pārskatu periodiem (gadiem).

32. Nosakot izmaksu apmēru, pārvadātājs pieņem, ka sabiedrisko transportlīdzekļu nolietojumu un vērtību pārskata (kalendāra) gadā noraksta saskaņā ar lineāro metodi, ievērojot šādu lietderīgās lietošanas laiku sabiedriskajiem transportlīdzekļiem, kas noteikti sabiedriskā transporta pakalpojumu pasūtījuma līgumā:

32.1. autotransportam (autobusiem):

32.1.1. M2 kategorijas autobusiem, kuru pilna masa nepārsniedz piecas tonnas un kuru vecums no pirmās reģistrācijas dienas līdz dienai, kad uzsākta autobusa ekspluatācija pārvadātāja uzņēmumā, ir:

32.1.1.1. līdz diviem gadiem, – ne mazāk kā pieci gadi;

32.1.1.2. divi gadi un vairāk, – ne mazāk kā trīs gadi;

32.1.2. M3 kategorijas autobusiem, kuru pilna masa pārsniedz piecas tonnas un kuru vecums no pirmās reģistrācijas dienas līdz dienai, kad uzsākta autobusa ekspluatācija pārvadātāja uzņēmumā, ir:

32.1.2.1. līdz diviem gadiem, – ne mazāk kā 10 gadu;

32.1.2.2. no diviem līdz pieciem gadiem, – ne mazāk kā 12 gadu mīnus autobusa vecums;

32.1.2.3. no pieciem līdz astoņiem gadiem, – ne mazāk kā 13 gadu mīnus autobusa vecums;

32.1.2.4. no astoņiem līdz 12 gadiem, – ne mazāk kā 14 gadu mīnus autobusa vecums;

32.1.2.5. 12 gadu un vairāk, – ne mazāk kā trīs gadi;

32.2. sliežu transportam (vilcieniem un tramvajiem) – 20 gadu;

32.3. pilsētas elektrotransportam (trolejbusiem) – 12 gadu.

33. Ja īpašu sabiedriskā transportlīdzekļa ekspluatācijas apstākļu dēļ sabiedriskā transportlīdzekļa lietderīgās lietošanas laiks ir mazāks par šo noteikumu [32.punktā](http://likumi.lv/doc.php?id=248874#p31) minēto lietderīgās lietošanas laiku, pārvadātājs, iepriekš rakstiski saskaņojot ar pasūtītāju, var noteikt citu sabiedriskā transportlīdzekļa lietderīgās lietošanas laiku.

34. Ja pārvadātājs jaunu sabiedrisko transportlīdzekļu iegādei un atjaunošanai izmanto Eiropas Savienības struktūrfondu, valsts vai pašvaldības, starptautisko organizāciju vai citu juridisko vai fizisko personu līdzekļus (finanšu palīdzību), pasūtītājs zaudējumus attiecībā uz amortizācijas atskaitījumiem aprēķina un kompensē tikai par pārvadātāja līdzfinansējuma daļu.

35. Par pamatotām izmaksām transportlīdzekļu remontiem un uzturēšanai pasūtītājs atzīst izmaksas, kuras pārvadātājs var pamatot ar grāmatvedību reglamentējošos normatīvos aktos noteiktajiem attaisnojuma dokumentiem (ārējiem vai iekšējiem), kuros ir norādīta informācija par sabiedriskā transporta pakalpojumu pasūtījuma līgumā iesaistītajiem transportlīdzekļiem, piemēram, transportlīdzekļa valsts reģistrācijas numurs.

36. Lai noteiktu pārvadātāja prognozēto un faktisko zaudējumu apmēru un pasūtītājs varētu aprēķināt izmaksājamās kompensācijas apmēru, pārvadātājs iesniedz pasūtītājam:

36.1. prognozēto izmaksu un tarifu (braukšanas maksas) aprēķinu (2.pielikums);

36.2. pārskatu par sabiedriskā transporta pakalpojumu peļņu vai zaudējumiem (3.pielikums);

36.3. informāciju par pasažieru pārvadāšanu un braukšanas maksas atvieglojumiem (4.pielikums);

36.4. informāciju par zaudējumiem maršrutos, kuriem vairāk nekā 30 % no kopējā maršruta garuma ir ārpus pilsētas administratīvās teritorijas ([5.pielikums](http://likumi.lv/doc.php?id=248874#piel7)).

37. Šo noteikumu 36.punktā minēto aprēķinu, pārskatu un informāciju pārvadātājs pasūtītājam iesniedz šādos gadījumos un termiņos:

37.1. nosakot prognozētos zaudējumus:

37.1.1. par pārskata periodu (kalendāra gadu) – līdz kārtējā gada 1.maijam vai pasūtītāja noteiktajā termiņā;

37.1.2. ja jāprecizē kalendāra gada aprēķini sakarā ar maršrutu tīkla kopējā nobraukuma, tarifa vai pašizmaksas izmaiņām atbilstoši šo noteikumu 19.punktam – pēc pasūtītāja pieprasījuma;

37.2. aprēķinot faktiskos zaudējumus, šo noteikumu 36.2.apakšpunktā minēto pārskatu un 36.4.apakšpunktā minēto informāciju iesniedz:

37.2.1. par mēnesi – 27 dienu laikā pēc pārskata perioda (mēneša) beigām;

37.2.2. par pārskata (kalendāra) gadu - ne vēlāk kā līdz 25.martam***.***

37.3. aprēķinot faktiskos zaudējumus, šo noteikumu 36.3.apakšpunktā minēto informāciju par mēnesi iesniedz 10 dienu laikā pēc pārskata perioda beigām.

38. Lai aprēķinātu no valsts budžeta izmaksājamās kompensācijas apmēru, republikas pilsētas pašvaldība Autotransporta direkcijā iesniedz:

38.1. šo noteikumu 36.2. un 36.4.apakšpunktā minētos pārskatus un informāciju – 10 dienu laikā pēc pārskatu saņemšanas, vienlaikus iesniedzot arī informāciju par katram pārvadātājam izmaksātās zaudējumu kompensācijas apmēru;

38.2. šo noteikumu 36.3.apakšpunktā minēto informāciju par mēnesi – 15 dienu laikā pēc pārskata perioda beigām.

39. Lai pasūtītājs pārliecinātos par ieņēmumu un izmaksu pamatotību, šo noteikumu 36.2.apakšpunktā minēto pārskatu, pasūtītājs pārvadātājam var pieprasīt arī par citu sabiedriskā transporta pakalpojumu sniegšanas periodu kopā ar detalizētu atšifrējumu pa pārskata posteņiem un saimniecisko darījumu pamatojumu, tai skaitā aprēķinu par izmaksu sadalījumu pa saimnieciskās darbības veidiem (norādot kopējos uzņēmuma ieņēmumus pārējos saimnieciskās darbības veidos, kopējās uzņēmuma izmaksas pa pārskata posteņiem, nobraukumu komercpārvadājumos (ja tādi tiek veikti) un citus kritērijus, ja saskaņā ar uzņēmuma grāmatvedības organizācijas dokumentiem tādi tiek piemēroti izdevumu sadalē);

40. Šo noteikumu 36.2.apakšpunktā minēto pārskatu aizpilda atsevišķi:

40.1. pa pārvadājumu veidiem – reģionālie starppilsētu nozīmes maršruti, reģionālie vietējās nozīmes maršruti vai pilsētas nozīmes maršruti;

40.2. par katru līgumu atsevišķi, ja pārvadātājs ir noslēdzis vairākus sabiedriskā transporta pakalpojumu pasūtījuma līgumus;

40.3. par katru transportlīdzekļa veidu (tramvajs, trolejbuss, autobuss) atsevišķi, ja vienā pārvadājumu veidā tiek izmantoti dažādi transportlīdzekļi.

41. Šo noteikumu 36.2.apakšpunktā noteiktajā pārskatā norāda maršrutu tīklā kopā gūtos ieņēmumus un izmaksas, kas radušās, sniedzot sabiedriskā transporta pakalpojumus saskaņā ar sabiedriskā transporta pakalpojumu pasūtījuma līgumu (tai skaitā papildu izdevumus, kas radušies, ieviešot pasūtītāja vai normatīvajos aktos noteiktās minimālās kvalitātes prasības sabiedriskā transporta pakalpojumiem), un ir saistītas ar pārējo saimnieciskās darbības ieņēmumu gūšanu.

42. Šo noteikumu 36.2.apakšpunktā noteiktais pārskats, kas iesniedzams par kalendāro gadu noteikumu 37.2.2.apakšpunktā noteiktajā termiņā, ir sagatavojams atsevišķi par kalendāro gadu vai periodu, kad ir bijis spēkā sabiedriskā transporta pakalpojumu līgums, ja tas nesakrīt ar kalendāro gadu. Pārskatā par kalendāro gadu norādītajiem datiem jāatbilst kalendārā gadā vai periodā, kad ir bijis spēkā sabiedriskā transporta pakalpojumu līgums, ja tas nesakrīt ar kalendāro gadu, aprēķinātajām proporcijām atbilstoši 28.3.apakšpunktā vai 30.punktā noteiktajai kārtībai.

43. Noteikumu 36.2.apakšpunktā pārskatā atsevišķā rindā norāda izdevumus par apbraucamā ceļa izmantošanu un pārējos saimnieciskās darbības ieņēmumos norāda no autoceļa, ielas, tilta vai dzelzceļa pārbrauktuves īpašnieka (autoceļa, ielas, tilta vai dzelzceļa pārbrauktuves izbūves un remontdarbu pasūtītāja) vai būvnieka saņemtās kompensācijas par apbraucamā ceļa izmantošanu.

44. Ja šo noteikumu [43. punktā](http://likumi.lv/doc.php?id=248874#p41) minētā kompensācija netiek maksāta vai nesedz radušos izdevumus par apbraucamā ceļa izmantošanu, izmaksas vai nesegto izmaksu daļa par apbraucamā ceļa izmantošanu netiek kompensētas.

45. Uz tiešajām izmaksām attiecina šo noteikumu 36.2.apakšpunktā minētā pārskata 5., 6., 7. un 8.rindā norādītās izmaksas, savukārt uz netiešajām izmaksām – 9. un 10.rindā norādītās izmaksas.

**IV. Zaudējumu kompensēšana**

46. Pārvadātājam kompensējamo zaudējumu apmēru pasūtītājs nosaka, pamatojoties uz šo noteikumu 4.[punktu](http://likumi.lv/doc.php?id=248874#p4) (reģionālās nozīmes autobusu maršrutos), šo noteikumu 36.2. apakšpunktā minēto pārskatu un 36.3. un 36.4. apakšpunktā minēto informāciju.

47. Lai noteiktu šo noteikumu 4.punktā minētās nepieciešamās kompensējamās izmaksas, sabiedriskā transporta pakalpojumu līgumi tiek sadalīti grupās atbilstoši veiktajam nobraukumam maršrutu tīklā kalendārā gada ietvarā:

47.1. līdz 700 000 kilometriem (ieskaitot);

47.2. no 700 000 līdz 1 700 000 kilometriem (ieskaitot);

47.3. virs 1 700 000 kilometriem.

48. Pasūtītājs, pamatojoties uz 36.2.apakšpunktā noteikto pārskatu:

48.1. pārliecinās, vai katra pārvadātāja aprēķinātā faktiskā pašizmaksa nepārsniedzpārvadātāju grupā (noteikumu 47.punkts) aprēķināto vidējo pašizmaksu;

48.2. ja pārvadātāja faktiskā pašizmaksa vairāk kā 5% pārsniedz konkrētā pārvadātāja grupā vidējo pašizmaksu, uzdod pārvadātājam sniegt paskaidrojumus un šo noteikumu 39.punktā minētos detalizētos atšifrējumus;

48.3. pasūtītājs izvērtē pārvadātāja veidojošo izmaksu struktūru attiecībā uz izmaksām, kas ir lielākas nekā pārvadātāju grupā (noteikumu 47.punktā) vidējās izmaksas par kilometru.

49. Ja pārvadātājs nevar objektīvi pamatot faktiskās pašizmaksas (tai skaitā izmaksu pa posteņiem) pārsniegumu pār vidējo pašizmaksu (tai skaitā izmaksām pa posteņiem), tad pasūtītājs pārvadātājam kompensē izmaksas, kas nepārsniedz vidējās izmaksas par kilometru pārvadātāju grupā.

50. Par objektīviem apstākļiem izmaksu atšķirībās no vidējās aprēķinātās pašizmaksas uzskata izmaksas, kuras pārvadātājs var pamatot, piemēram, ja sabiedriskā transporta pakalpojumu pasūtījuma līgumā ir noteiktas kvalitātes prasības pakalpojumu nodrošināšanai, sabiedriskā transporta pakalpojumu sniegšanai atsevišķu pakalpojumu vai preču piegādei ir veikta iepirkumu procedūra vai attiecīgā reģionā pakalpojumu vai preču piegādei ir tikai viens piegādātājs vai citi objektīvi pamatojumi.

51. Pasūtītājs, pamatojoties uz šo noteikumu 36.2. apakšpunktā minētajā pārskatā norādīto informāciju, kompensējamos zaudējumus nosaka, no kopējiem ieņēmumiem, kas gūti, izpildot sabiedriskā transporta pakalpojumu pasūtījuma līgumu, atņemot sabiedriskā transporta pakalpojumu sniegšanā radušās pamatotās izmaksas. Minētās izmaksas reģionālās nozīmes autobusu maršrutos nosaka saskaņā ar šo noteikumu [4.punktu](http://likumi.lv/doc.php?id=248874#p4). Šo noteikumu 36.2.apakšpunktā minētajā pārskatā par ieņēmumiem uzskatāmi ieņēmumi no pārdotajām biļetēm (tai skaitā abonementa biļetēm un bagāžas biļetēm), tostarp ieņēmumi no skolēnu un pašvaldību noteikto personu ar braukšanas maksas atvieglojumiem pārvadāšanas un pārējie ieņēmumi, kas gūti, izpildot sabiedriskā transporta pakalpojumu pasūtījuma līgumu.

52. Pārējie ieņēmumi ir ieņēmumi, kas gūti, veicot saimniecisko darbību, un kurus pārvadātājs ir guvis saistībā ar noslēgto sabiedriskā transporta pakalpojumu pasūtījuma līgumu (šādus ieņēmumus pārvadātājs nevarētu gūt, ja ar pārvadātāju nebūtu noslēgts sabiedriskā transporta pakalpojumu pasūtījuma līgums).

**53. Izmaksājamo kompensācijas apmēru pasūtītājs nosaka zaudējumu apmēram, kas aprēķināts saskaņā ar šo noteikumu 51.punktu, pieskaitot saskaņā ar šo noteikumu 54.punktā noteikto peļņas apmēru, ja sabiedriskā transporta pakalpojumu pasūtījuma konkursa dokumentācijā nav noteikta cita peļņas noteikšanas kārtība. Nosakot peļņas apmēru vai peļņas noteikšanas kārtību pasūtījuma konkursa dokumentācijā, pasūtītājs ņem vērā, piešķiramo tiesību apjomu, sabiedriskā transporta pakalpojuma izpildes intensitāti, sabiedriskā transporta pakalpojuma rentabilitāti, sabiedriskā transporta pakalpojumam izvirzītās kvalitātes prasības, izvirzītās prasības transportlīdzekļu tehniskajam aprīkojumam un citus objektīvos kritērijus, kuru izpildei ir tieša sasaiste ar izmaksājamās peļņas apmēru.**

54. Peļņas apmēru nosaka, izmantojot šādu formulu:

$P = \frac{I}{2}$ $×L +N ×0,03 EUR, kur$

P – peļņas apmērs;

I – no biļešu (tai skaitā abonementa biļešu un bagāžas biļešu) pārdošanas gūtie ieņēmumi (36.2.apakšpunktā minētā pārskata 1.rinda);

L – peļņas procentu likme, ko aprēķina, summējot 2,5 % un Eiropas starpbanku tirgus likmes EURIBOR pārskata (kalendāra) gada 12 mēnešu vidējo vērtību procentos. Minētā peļņas procentu likmes summa nevar būt mazāka par 4 %.

N – faktiskais nobraukums (kilometros) maršrutu tīklā (bez tehniskā nobraukuma). Sliežu transportam ņem vērā vagonu nobrauktos kilometrus.

55. Šo noteikumu [54. punktā](http://likumi.lv/doc.php?id=248874#p46) minēto peļņu pasūtītājs aprēķina, veicot gala norēķinu par pārskata (kalendāra) gadu, kā arī šo noteikumu [71. punktā](http://likumi.lv/doc.php?id=248874#p66) minētajos gadījumos.

56. Sabiedriskā transporta pakalpojumu līgumā var noteikt kompensācijas apmēru (līgumcenu) vai šīs kompensācijas (līgumcenas) aprēķināšanas kārtību. **Nosakot sabiedriskā transporta pakalpojumu līgumā kompensācijas apmēru (līgumcenu) vai šīs kompensācijas (līgumcenas) aprēķināšanas kārtību, pasūtītājs ņem vērā piešķiramo tiesību apjomu, sabiedriskā transporta pakalpojuma izpildes intensitāti, sabiedriskā transporta pakalpojuma rentabilitāti, sabiedriskā transporta pakalpojumam izvirzītās kvalitātes prasības, izvirzītās prasības transportlīdzekļu tehniskajam aprīkojumam un citus objektīvos kritērijus, kuru izpildei ir tieša sasaiste ar izmaksājamās kompensācijas apmēru.**

**V. Papildu izdevumu kompensēšana**

57. Izdevumus, kas saistīti ar pasūtītāja noteikto vai normatīvajos aktos noteikto minimālo kvalitātes prasību ieviešanu pēc tam, kad uzsākta sabiedriskā transporta pakalpojumu sniegšana, pārvadātājs iekļauj pašizmaksas aprēķinā un norāda pārskatā (3.pielikums) atbilstoši šo noteikumu [41.punktam](http://likumi.lv/doc.php?id=248874#p40).

58. Informāciju par pasūtītāja noteikto vai normatīvajos aktos noteikto minimālo kvalitātes prasību ieviešanu un ar to saistītajām izmaksām pārvadātājs iesniedz pasūtītājam.

**VI. Zaudējumu kompensācijas izmaksas kārtība**

59. Ja sabiedriskā transporta pakalpojumu pasūtījuma līgumā nav noteikts citādi, pasūtītājs zaudējumu kompensāciju izmaksā avansā. Avansa apmērs nevar būt mazāks kā 95 % no nepieciešamajām zaudējumu kompensācijām, kas noteikts saskaņā ar 56.punktā noteikto kārtību vai 36.2. apakšpunktā minēto pārskatu (par pārskata periodu):

59.1. Satiksmes ministrija avansā izmaksā:

59.1.1. pārvadātājam – katru mēnesi līdz desmitajam datumam;

59.1.2. republikas pilsētas pašvaldībai – katru ceturksni līdz ceturkšņa pirmā mēneša desmitajam datumam;

59.2. republikas pilsētas pašvaldība pārvadātājam – katru mēnesi līdz piecpadsmitajam datumam.

60. Zaudējumu kompensācijas avansa maksājumus aprēķina pasūtītājs. Reģionālās nozīmes pārvadājumos avansa maksājumu lielumam jānodrošina sabiedriskā transporta pakalpojumu nepārtrauktība, ievērojot šo noteikumu [6.punktā](http://likumi.lv/doc.php?id=248874#p7) minēto, šos avansa maksājumus saskaņo Sabiedriskā transporta padome.

61. Šo noteikumu [59.punktā](http://likumi.lv/doc.php?id=248874#p50) minētajā kārtībā avansā izmaksājamās kompensācijas apmēru pasūtītājs aprēķina, noapaļojot līdz veseliem *euro*, bet, veicot gala norēķinu saskaņā ar šo noteikumu 71., 73. un 74.punktu, izmaksājamo kompensāciju aprēķina *euro* ar precizējumu līdz divām zīmēm aiz komata.

62. Ja pārvadātājs sabiedriskā transporta pakalpojumu sniegšanā iesaista apakšuzņēmējus, zaudējumu kompensāciju par apakšuzņēmuma līguma izpildi apakšuzņēmējam maksā ģenerāluzņēmums savstarpēji noslēgtā līgumā noteiktajā kārtībā. Apakšuzņēmējs ģenerāluzņēmumam iesniedz šo noteikumu [36.punktā](http://likumi.lv/doc.php?id=248874#p34) minētos pārskatus un informāciju. Ģenerāluzņēmums iesniedz pasūtītājam ar apakšuzņēmēja iesniegto informāciju apvienotus 36.punktā minētos pārskatus un informāciju.

63. Lai pasūtītājs varētu noteikt zaudējumu kompensācijas apmēru un izvērtēt pārvadātāja aprēķināto zaudējumu pamatotību atbilstoši sabiedriskā transporta pakalpojumu pasūtījuma līgumam un šo noteikumu 36.2.apakšpunktā minētajam pārskatam, kā arī 36.3. un 36.4.apakšpunktā minētajai informācijai, pasūtītājs ņem vērā:

63.1. pārvadātāju grāmatvedības organizācijas dokumentos noteikto, tai skaitā šo noteikumu 28., 30., [32.](http://likumi.lv/doc.php?id=248874#p31) un [33.punktā](http://likumi.lv/doc.php?id=248874#p32) minēto informāciju, kontu plānus, to kodu un simbolu lietošanas noteikumus, krājumu vērtēšanas metodes, ilgtermiņa ieguldījumu (pamatlīdzekļu) uzskaites, nolietojuma un vērtības norakstīšanas metodes, sabiedrisko transportlīdzekļu lietderīgās lietošanas laika noteikšanas kārtību;

63.2. pakalpojumu kvalitātes vadības sistēmas aprakstus par procesiem pakalpojumu kvalitātes nodrošināšanai;

63.3. personāla vadības sistēmas un uzņēmuma (administrācijas) personāla sastāva aprakstus.

64. Pēc šo noteikumu 36.2. un 36.3.apakšpunktā minētā pārskatu un informācijas saņemšanas un apkopošanas par ceturksni (summējot trīs mēnešus) Autotransporta direkcija 30 dienu laikā aprēķina zaudējumu apmēru atbilstoši 46.-51.punktos vai 56.punktā noteiktajai kārtībai.

65. Republikas pilsētu pašvaldības pēc šo noteikumu 36.2., 36.3. un 36.4.apakšpunktā minētā pārskata un informācijas saņemšanas un apkopošanas par ceturksni (summējot trīs mēnešus) 30 dienu laikā aprēķina zaudējumu apmēru atbilstoši noteikumu 51. vai 56.punktā noteiktajai kārtībai.

66. Pēc šo noteikumu 64. un 65.punktā noteikto zaudējumu apmēra aprēķināšanas pārvadātājs un pasūtītājs sastāda salīdzināšanas aktu, un pasūtītājs paredz kompensācijas izmaksas kārtību:

66.1. ja izmaksātā kompensācija ir bijusi mazāka nekā zaudējumi, starpība izmaksājama turpmākajos mēneša maksājumos;

66.2. ja izmaksātā kompensācija pārsniegusi zaudējumus, starpība ieturama turpmākajos mēneša maksājumos.

67. Gadījumos, kad pēc pārvadātāja iesniegto 36.2., 36.3. un 36.4.apakšpunktā minēto pārskatu un informācijas vai 66.punktā veiktā norēķina tiek konstatētas kļūdas vai kompensācijas līdzekļu izmantošanas likumību, lietderību un pareizības kontroles rezultātā konstatēti pārkāpumi, pasūtītājs uzdod pārvadātājam veikt pārskatu labojumus un tiek veikts pārrēķins par visiem iepriekšējiem periodiem kalendāra gada ietvarā.

68. Republikas pilsētas pašvaldība pēc šo noteikumu 37.2.2.apakšpunktā minēto pārskatu saņemšanas izvērtē tos un kopā ar atšifrējumiem pa pārskatu posteņiem un pārskatu izvērtējumu 10 dienu laikā iesniedz Autotransporta direkcijā.

69. Zaudējumu kompensācijas apmērs nedrīkst pārsniegt aprēķināto faktisko zaudējumu apmēru, ja pārvadātājs ir ievērojis pasūtītāja noteiktos tarifus (braukšanas maksu).

70. Ievērojot šo noteikumu [66.punktā](http://likumi.lv/doc.php?id=248874#p54) minētās prasības, precizēto zaudējumu kompensāciju izmaksā:

70.1. Satiksmes ministrija – pārvadātājam un republikas pilsētas pašvaldībai līdz pārskata periodam (ceturksnim) sekojošā trešā mēneša desmitajam datumam;

70.2. republikas pilsētas pašvaldība – pārvadātājam līdz pārskata periodam (ceturksnim) sekojošā trešā mēneša piecpadsmitajam datumam;

70.3. Satiksmes ministrija un republikas pilsētas pašvaldība – pārvadātājam par pārskata (kalendāra) gadu 30 dienu laikā pēc norēķinu savstarpējās salīdzināšanas.

71. Šo noteikumu [54.punktā](http://likumi.lv/doc.php?id=248874#p46) minēto peļņu par pārskata (kalendāra) gadu izmaksā 30 dienu laikā pēc šo noteikumu [37.2](http://likumi.lv/doc.php?id=248874#p36.2).[2.](http://likumi.lv/doc.php?id=248874#p2)apakšpunktā minētā pārskata saņemšanas, [66.punktā](http://likumi.lv/doc.php?id=248874#p54) minēto nosacījumu izpildes un norēķinu savstarpējās salīdzināšanas, veicot gala norēķinu par pārskata (kalendāra) gadu, kā arī sabiedriskā transporta pakalpojumu pasūtījuma līguma darbības termiņa beigās un gadījumā, ja sabiedriskā transporta pakalpojumu pasūtījuma līgums tiek pārtraukts.

72. Ja pārskata (kalendāra) gada laikā izmaksātās zaudējumu kompensācijas apmērs pārsniedz faktisko aprēķināto kompensācijas apmēru:

72.1. pasūtītājs pārmaksāto kompensācijas daļu ieskaita nākamajā pārskata periodā, ja pārmaksa nepārsniedz 10 % no kopējā pārskata (kalendāra) gada kompensācijas apmēra;

72.2. pārvadātājs atmaksā pasūtītājam pārmaksātos līdzekļus, ja tie pārsniedz 10 % no kopējā pārskata (kalendāra) gada faktiski aprēķinātās kompensācijas apmēra. Atmaksātos līdzekļus pasūtītājs ir tiesīgs novirzīt cita pārvadātāja vai cita sabiedriskā transporta pakalpojumu pasūtījuma līguma pārskata periodā radušos zaudējumu kompensēšanai.

73. Aprēķinot izmaksājamo kompensāciju par pārskata (kalendāra) gadu vai ja sabiedriskā transporta pakalpojumu pasūtījuma līgums tiek pārtraukts, vai līguma darbības termiņš ir beidzies, pasūtītājs un pārvadātājs veic gala norēķinu, sastādot aktu par norēķinu savstarpējo salīdzināšanu, ņemot vērā pārvadātājam izmaksātās citas kompensācijas un dotācijas, kas saistītas ar sabiedriskā transporta pakalpojumu pasūtījuma līguma izpildi (piemēram, par braukšanas maksas atvieglojumiem, apbraucamā ceļa izmantošanu).

74. Ja pārvadātājs saskaņā ar šo noteikumu 73.punktu nepiekrīt aktā par norēķinu savstarpējo salīdzināšanu noteiktajam zaudējumu apmēram, pasūtītājs veic gala norēķinu atbilstoši šo noteikumu 51., 55. un 56.punktam.

75. Ja pārskata (kalendāra) gada laikā sabiedriskā transporta pakalpojumu pasūtījuma līgums tiek pārtraukts vai līguma darbības termiņa beigās:

75.1. pārvadātājs atmaksā pasūtītājam pārmaksātos līdzekļus, ja sabiedriskā transporta pakalpojumu sniegšanas laikā izmaksātais zaudējumu kompensācijas apmērs pārsniedz faktisko aprēķināto kompensācijas apmēru, un pasūtītājs novirza minētos līdzekļus citu pārvadātāju vai cita sabiedriskā transporta pakalpojumu pasūtījuma līguma pārskata periodā radušos zaudējumu kompensēšanai.

75.2. pasūtītājs izmaksā zaudējumu kompensāciju, ja sabiedriskā transporta pakalpojumu sniegšanas laikā izmaksātais zaudējumu kompensācijas apmērs ir bijis mazāks par faktisko aprēķināto zaudējumu kompensācijas apmēru.

76. Pasūtītājs reizi gadā, bet ne vēlāk kā 10 mēnešus pēc iepriekšējā pārskata perioda beigām publicē informāciju par iepriekšējā pārskata periodā pārvadātājam izmaksātajām zaudējumu kompensācijām un nobraukumu saskaņā ar sabiedriskā transporta pakalpojumu pasūtījuma līgumu.

77. Republikas pilsētu pašvaldības informē Autotransporta direkciju par iepriekšējā kalendāra gadā pārvadātājiem pārskaitītajām valsts budžeta dotācijām, un Autotransporta direkcija un republikas pilsētu pašvaldība, pamatojoties uz noteikumu 36.3. un 36.4.apakšpunktā un 68.punktā noteikto informāciju, paraksta salīdzināšanās aktu par kalendāro gadu.

**VII. Uzraudzība un kontrole**

78. Kompensācijām paredzēto līdzekļu izmantošanas likumību, lietderību un pareizību atbilstoši kompetencei kontrolē Satiksmes ministrija, Sabiedriskā transporta padome, Autotransporta direkcija un pilsētu pašvaldības.

79. Ja konstatēti pārkāpumi pārvadājumu veikšanā, uzskaitē vai datu iesniegšanā un ir pamatotas aizdomas par kompensācijas saņemšanas tiesiskumu, pasūtītājs:

79.1. precizē zaudējumu kompensācijas aprēķinus;

79.2. ietur nepamatoti izmaksāto zaudējumu kompensācijas daļu no nākamās zaudējumu kompensācijas;

79.3. piemēro sabiedriskā transporta pakalpojumu pasūtījuma līgumā noteikto soda sankciju;

79.4. nosaka pārvadātājam termiņu, līdz kuram novēršami konstatētie normatīvo aktu pārkāpumi;

79.5. ja pārvadātājs pasūtītāja noteiktajā termiņā nenovērš konstatētos normatīvo aktu pārkāpumus, pasūtītājs aptur zaudējumu kompensācijas apmēra aprēķināšanu un aiztur aprēķināto zaudējumu kompensāciju izmaksu un/vai izskata jautājumu par nepieciešamību pārtraukt sabiedriskā transporta pakalpojumu pasūtījuma līgumu.

80. Pasūtītājam ir tiesības:

80.1. iepazīties ar pārvadātāja organizēto pakalpojumu kvalitātes vadības sistēmu, tai skaitā pakalpojuma kvalitātes nodrošināšanu un tai nepieciešamo materiāltehnisko resursu bāzi, arī pārvadātājam piederošo vai lietošanā esošo sabiedrisko transportlīdzekļu izmantošanu un to aprīkojumu;

80.2. iepazīties ar to ieņēmumu un izmaksu atsevišķo uzskaiti, kas saistīti ar sabiedriskā transporta pakalpojumu sniegšanu, iepazīties ar grāmatvedības dokumentiem un citiem ar aprēķiniem un maksājumiem saistītiem dokumentiem, kas pamato saimnieciskās darbības ieņēmumus un izdevumus, kā arī saņemt nepieciešamos paskaidrojumus un uzziņas;

80.3. pieprasīt no pārvadātāja šajos noteikumos minētos dokumentus, gada pārskatus, citus nepieciešamos dokumentus, izskatīt tos, kā arī pieprasīt un saņemt paskaidrojumus.

81. Autotransporta direkcijai ir tiesības iepazīties ar republikas pilsētu pašvaldībās noteikto kompensāciju aprēķināšanas kārtību un sabiedriskā transporta pakalpojumu organizēšanas kārtību, piekļūt dokumentiem un pieprasīt atbildīgo darbinieku paskaidrojumus.

82. Autotransporta direkcijas darbiniekiem ir tiesības veikt šo noteikumu [80.punkt](http://likumi.lv/doc.php?id=248874#p77)ā noteiktās darbības pārvadātāja uzņēmumā, kas sniedz sabiedriskā transporta pakalpojumus pilsētas nozīmes maršrutos.

83. Ja tiek konstatēts, ka zaudējumu kompensāciju izmaksa republikas pilsētu pašvaldībās neatbilst normatīvajos aktos noteiktajiem mērķiem un kārtībai, vai konstatēti pārkāpumi zaudējumu kompensāciju aprēķināšanā vai sabiedriskā transporta pakalpojumu organizēšanā, Autotransporta direkcija par to informē Sabiedriskā transporta padomi, un par Sabiedriskā transporta padomes lēmumu informē Satiksmes ministriju un Vides aizsardzības un reģionālās attīstības ministriju.

84. Sabiedriskā transporta padome pēc šo noteikumu 83.punktā saņemtās informācijas ir tiesīga noteikt termiņu, līdz kuram republikas pilsētu pašvaldībām jānovērš konstatētie pārkāpumi, un aizturēt republikas pilsētu pašvaldībām paredzētā finansējuma izmaksu. Ja republikas pilsētu pašvaldības noteiktajā termiņā pārkāpumus nenovērš, Satiksmes ministrija, pamatojoties uz Sabiedriskā transporta padomes lēmumu, aizturēto finansējumu neizmaksā līdz brīdim, kamēr pārkāpumi novērsti.

**VIII. Sabiedriskā transporta pakalpojuma tarifa (braukšanas maksas) noteikšanas metodika**

85. Nosakot sabiedriskā transporta pakalpojuma tarifu (braukšanas maksu), pārvadātājs vai pasūtītājs ievēro šo noteikumu VIII.nodaļā noteikto sabiedriskā transporta pakalpojuma tarifa (braukšanas maksas) noteikšanas metodiku.

86. Ja sabiedriskā transporta pakalpojuma tarifu (braukšanas maksu) nosaka pārvadātājs, tas vismaz mēnesi pirms tarifa (braukšanas maksas) maiņas iesniedz pasūtītājam informāciju par plānoto sabiedriskā transporta pakalpojuma tarifu (braukšanas maksas) lielumu kopā ar šo noteikumu [93.punktā](http://likumi.lv/doc.php?id=248874#p91) un 2.pielikumā minēto informāciju.

87. Pārvadātājs veic visu reģionālās nozīmes maršrutos pārvadāto pasažieru apgrozības uzskaiti. Pasažieru apgrozība (pasažieru kilometri) ir visu pasažieru veikto attālumu (nobraukto kilometru) summa.

88. Pilsētas nozīmes maršrutos pārvadātājs veic pārvadāto pasažieru (braucienu skaita) uzskaiti.

89. Tarifu (braukšanas maksu) reģionālās nozīmes maršrutos nosaka saskaņā ar vienu no šādām metodēm:

89.1. maksa par pasažiera brauciena attālumu – maksa par pasažiera brauciena attālumu starp tarifa pieturām;

89.2. maksa par zonu (joslu) – maksa par maršruta posmu, kas var būt proporcionāla vai neproporcionāla braukšanas attālumam;

89.3. abonementa maksa par noteiktu termiņu ar maršrutu un pārvadājumu veidu ierobežojumiem vai bez tiem.

90. Nosakot tarifu (braukšanas maksu) reģionālās nozīmes maršrutos, pasūtītājam vai pārvadātājam ir tiesības:

90.1. kombinēt šo noteikumu [89.punktā](http://likumi.lv/doc.php?id=248874#p87) minētās tarifa (braukšanas maksas) noteikšanas metodes;

90.2. par nepilnu zonu (joslu) noteikt tādu pašu tarifu (braukšanas maksu) kā par pilnu zonu (joslu);

90.3. noteikt dažādus tarifus (braukšanas maksu) dažādiem sabiedriskā transporta veidiem, dažādos maršrutos un dažādiem laika periodiem;

90.4. piemērot atlaides turp–atpakaļ virziena biļetēm, grupas biļetēm un bagāžas biļetēm, kā arī ieviest braukšanas maksas atlaides citu veidu biļetēm;

90.5. noteikt iekāpšanas (sākuma) tarifu, kas pilsētas nozīmes maršruta robežās nav mazāks par attiecīgajā pilsētā noteikto tarifu (braukšanas maksu).

91. Pārvadātājs vai pasūtītājs ir tiesīgs noteikt papildu maksu un iekļaut to tarifā (braukšanas maksā) par šādiem pasažieru pārvadājumu uzlabojumiem pilsētas nozīmes maršrutos un reģionālās nozīmes maršrutos:

91.1. par ātrumu, ja ceļā pavadītais laiks ir būtiski samazināts salīdzinājumā ar pārvadājuma laiku citos sabiedriskajos transportlīdzekļos šajā maršrutā;

91.2. par pasažieriem nodrošinātām papildu ērtībām, ja sabiedriskā transportlīdzekļa iekārtojums ir uzlabots un ievērojami atšķiras no citu sabiedrisko transportlīdzekļu salona iekārtojuma (piemēram, dzērienu automāti, televīzija, internets);

91.3. par biļetes pārdošanu sabiedriskajā transportlīdzeklī, ja pasažieriem tiek nodrošināta iespēja iegādāties biļeti iekāpšanas stacijā vai pieturas punktā, kā arī citās biļešu izplatīšanas vietās pilsētas nozīmes maršrutos.

92. Tarifu (braukšanas maksu) pilsētas nozīmes maršrutos nosaka saskaņā ar šādām metodēm:

92.1. vienreizēja braukšanas maksa vienam braucienam vienā maršrutā (bez braukšanas attāluma ierobežojuma);

92.2. abonementa maksa ar maršrutu un pārvadājumu veidu ierobežojumiem vai bez tiem noteiktam termiņam;

92.3. vienreizēja braukšanas maksa vienam braucienam (bez braukšanas attāluma ierobežojuma) – zonas (joslas) biļete vienā vai vairākos maršrutos vai pārvadājumos vienas zonas (joslas) ietvaros;

92.4. vienreizēja braukšanas maksa (bez braukšanas attāluma ierobežojuma) – laika biļete vienā vai vairākos maršrutos vai viena vai vairāku veidu pārvadājumos noteiktā laika periodā ar tiesībām pārsēsties;

92.5. vienreizēja braukšanas maksa šo noteikumu 92.1., 92.3. un 92.4.apakšpunktā minētajos gadījumos, nosakot sezonas vai laika ierobežojumus (piemēram, nakts, diena).

93. Pārvadātājs vai pasūtītājs, nosakot abonementa maksu:

93.1. ņem vērā vidējo braucienu skaitu attiecīgajā laika periodā un piemērojamās atlaides lielumu;

93.2. ir tiesīgs palielināt abonementa maksas atlaidi.

94. Vienlaikus lietojot šo noteikumu 89.1. un 90.5.apakšpunktā minētās tarifu noteikšanas metodes, maksu par braucienu aprēķina, reizinot pasažiera brauciena attālumu ar tarifu, kas noteikts atbilstoši šo noteikumu 89.1.apakšpunktam un pieskaitot sākuma tarifu.

95. Reģionālās nozīmes maršrutos viena pasažieru kilometra pašizmaksu nosaka, izmantojot šādu formulu:

$$T\left(pas.km\right)= \frac{C}{pas. km} , kur$$

C – prognozētās pasažieru pārvadājumu kopējās izmaksas (*euro*). Kopējo izmaksu apmēru nosaka, ņemot vērā noteikto izmaksu apmēru saskaņā ar pārvadātāja apstiprināto izmaksu sadales metodiku atbilstoši šo noteikumu III nodaļai;

pas. km – prognozētie pasažieru kilometri. Pasažieru kilometrus nosaka šādi:

95.1. ja pārvadājumi iepriekš nav veikti, ņem vērā pasūtītāja noteiktos pasažieru kilometrus attiecīgajam pārvadājumam;

95.2. pamatojoties uz aprēķiniem un pārvadātāja pieredzi sabiedriskā transporta pakalpojumu sniegšanā iepriekšējā laikposmā, prognozēto pārvadāto pasažieru skaitu reizina ar vidējo pārvadājumu attālumu vai prognozētos ieņēmumus dala ar pārvadājumā noteikto tarifu (braukšanas maksu). Ja pārvadājumā ir noteikti diferencēti tarifi, pasažieru kilometri ir visu pasažieru veikto attālumu summa, ko uzskaita pārvadātājs.

96. Pilsētas nozīmes maršrutos nosaka viena pasažiera pārvadāšanas pašizmaksu. To aprēķina, prognozētās kopējās izmaksas (*euro*) attiecīgajā maršruta tīklā dalot ar pārvadāto pasažieru skaitu.

97. Nosakot maksu par bagāžas pārvadāšanu, kuru pārvadā bagāžas nodalījumā, un maksu par dzīvnieku pārvadāšanu, tā var būt proporcionāla vai neproporcionāla braukšanas attālumam.

**IX. Noslēguma jautājumi**

98. Atzīt par spēku zaudējušiem Ministru kabineta 2012.gada 15.maija noteikumus Nr.341 "Kārtība, kādā nosaka un kompensē ar sabiedriskā transporta pakalpojumu sniegšanu saistītos zaudējumus un izdevumus un nosaka sabiedriskā transporta pakalpojuma tarifu" (Latvijas Vēstnesis, 2012, 90.nr., 2013, 189.nr., 2014, 16.nr., 121.nr., 159.nr.).

99. 2013. un 2014. gada gala norēķinu veic saskaņā ar Ministru kabineta 2012.gada 15.maija noteikumiem Nr.341 "Kārtība, kādā nosaka un kompensē ar sabiedriskā transporta pakalpojumu sniegšanu saistītos zaudējumus un izdevumus un nosaka sabiedriskā transporta pakalpojuma tarifu".

100. Šo noteikumu 32.1.apakšpunktā noteikto sabiedrisko transportlīdzekļu nolietojuma un vērtības norakstīšanas kārtību piemēro autobusiem, kas iegādāti pēc 2013.gada 1.janvāra. Autobusiem, kas iegādāti līdz 2013.gada 1.janvārim, piemēro sabiedrisko transportlīdzekļu nolietojuma un vērtības norakstīšanas kārtību, kas bija spēkā līdz 2012.gada 31.decembrim, tas ir, sabiedrisko transportlīdzekļu nolietojumu un vērtību pārskata gadā norakstot saskaņā ar lineāro metodi, nosakot lietderīgās lietošanas laiku autobusiem – M2 kategorijai, kam pilna masa nepārsniedz piecas tonnas, - pieci gadi, M3 kategorijai, kam pilna masa pārsniedz piecas tonnas, - astoņi gadi, vai ar pasūtītāju saskaņotā pārvadātāja noteiktajā kārtībā.

101. Aprēķinot šo noteikumu 54.punktā noteikto peļņu, izmantotā komponente *euro* valūtā*:*

101.1. par 2015.gadu sastāda 0.01 *euro;*

101.2. par 2016.gadu sastāda 0.02 *euro.*

102. Sabiedriskā transporta pakalpojumu sniedzējiem ne vēlāk kā sešu mēnešu laikā no noteikumu spēkā stāšanās ir jāiesniedz pasūtītājam šo noteikumu 28.punktā noteiktos grāmatvedības kārtošanas dokumentus attiecībā uz sabiedriskā transporta pakalpojumu izmaksu sadali.

103. Noteikumu 2.3. un 6.3.apakšpunkts, 9.punkts un 5.pielikuma 13.aile zaudē spēku ar 2016.gada 31.decembri.

Ministru prezidente L.Straujuma

Satiksmes ministrs A.Matīss

Iesniedzējs: satiksmes ministrs A.Matīss

Vīza: valsts sekretārs K.Ozoliņš

15.05. 2015. 11:05

5 742

K.Grīviņa, 67686486

Kristine.Grivina@atd.lv

V.Ļeonova, 67686488

Vizma.Leonova@atd.lv